作者:孟郊
標題:投所知
內容:苦心知苦節，不容一毛髮。煉金索堅貞，洗玉求明潔。自慚所業微，功用如鳩拙。何殊嫫母顏，對彼寒塘月。君存古人心，道出古人轍。盡美固可揚，片善亦不遏。朝向公卿說，暮向公卿說。誰謂黃鐘管，化為君子舌。一說清嶰竹，二說變嶰穀。三說四說時，寒花拆寒木。曄曄家道路，燦燦我衣服。豈直輝友朋，亦用慰骨肉。一暖荷匹素，一飽荷升粟。而況大恩恩，此身報得足。且將食檗勞，酬之作金刀。